# **Bokod-Dad-Kecskéd-Szákszend Kistérségi Általános Művelődési Központ**

# **Iskolai és Közművelődési Könyvtára Bokod**

**2011-2012-es tanév**

**beszámoló**

Ahogy a közoktatás szereplői, úgy a könyvtárak, közgyűjtemények dolgozói is ismét új kihívások előtt állnak. Biztató jövőképet vetít előre a **Nemzeti Erőforrás Minisztérium Portál programja, mely a jövőképet, az átfogó célokat summázva a következőben fogalmazza meg:**

**Jövőkép**

A könyvtári rendszer egésze alkalmas a nyilvánosságra hozott információnak, felhalmozott tudásnak, valamint műveltségnek a mindenki számára a lakóhelytől és településtípustól független, egyenlő esélyű hozzáférhetővé tételére elősegítve ezzel a különböző területek versenyképességét, növelve az esélyegyenlőséget, és segítve a leszakadó térségek és csoportok felzárkózását.

**Átfogó cél**

E jövőkép megvalósítása érdekében:

* Minőségi közszolgáltatást megvalósító rendszert hozunk létre.
* A magas színvonalú, országos szolgáltatási rendszert alrendszerek, illetve különböző típusú korszerű könyvtárak alkotják, amelyek a szerves egységet alkotó hagyományos könyvtárral és tudástárral, információs adatbázisokkal és elektronikus dokumentumokkal, másrészt a legkorszerűbb szolgáltatási formákkal állnak használóik rendelkezésére; az információs értékláncba való tudatos beépüléssel válnak nélkülözhetetlenné.
* A könyvtárakban korszerű ismeretekkel és megfelelő kompetenciákkal rendelkező szakemberek dolgoznak.
* Az olvasási, információkeresési és digitális kompetenciák fejlesztése révén a könyvtár nélkülözhetetlen szerepet tölt be a formális oktatás, valamint a nem formális és informális tanulás támogatásában.
* Folytatódik tovább a vidékfejlesztés, a hozzáférés növelése, a fogyatékkal élők kiemelt támogatása.
* kistelepüléseken, a településeken az információs szolgáltatások a könyvtári szolgáltatásokon belül valósuljanak meg.

# Az ágazati stratégiai terve és fő törekvései, egyértelmű célkitűzései kijelölték a könyvtárfejlesztés irányait:

- **Az oktatásügyhöz kapcsolódó könyvtárak szerepének növekedése**

Az információs társadalomban, a tudás társadalmában felértékelődik az oktatás, és felértékelődnek az oktatást segítő könyvtárak is. Mind a közoktatásban, mind a felsőoktatásban egyre fontosabb az önálló tanulás, ennek pedig a könyvtár a legmegfelelőbb helye. Az oktatásügyhöz kapcsolódó könyvtárak fejlesztése erőteljesen visszahat az oktatás minőségére is.

- **Az élethosszig tartó tanulás hatása a közkönyvtárakra**

Az iskolarendszeren kívüli tanulás megerősödése egyértelművé tette, hogy a közkönyvtáraknak az elkövetkező időszakban az egyik legmeghatározóbb feladata az egész életen át tartó tanulás segítése lesz. Az állandó önképzés, átképzés a társadalom megfelelő működése szempontjából alapkérdés, társadalmi igény. Amennyiben a könyvtár ezt segíti, a társadalom alapintézményévé válik.

# A koncepció változatlanul kiemelkedően fontosnak tartja a *könyvtár,* mint *közösségi* *tér* szerep kiteljesítését.

# *A megvalósítás tényezői:*

## A képzett, megfelelő kompetenciákkal rendelkező szakemberek: könyvtárosok, informatikusok, könyvtári szakemberek,

## finanszírozási források megléte.

A folyamatosan növekvő olvasó igények, a gyorsabb információ-elérésre kihívások elé állítják az intézményeket. Az info-technika könyvtári alkalmazását keresik a használók, olvasók. Egyre nyilvánvalóbb, hogy a könyvtár ma sem nélkülözhető, ma is szükség van olyan szakemberre, aki segít eligazodni az információ áradatában és ismeri azokat a módszereket és eszközöket, amelyek segítségével az olvasó megtalálhatja a számára szükséges, pontos információt. Erősödő társadalmi jelenség, hogy a betű, a szöveg mellett egyre több hangzó, képi és egyéb információt is rendelkezésre bocsáthassanak a könyvtárak.

**Könyvtárunk a változó környezetben:**

**A könyvtár látogatói**:

Könyvtárunk speciális kettős funkciójából adódóan a látogatók köre – érdeklődését, korát, iskolai végzettségét, foglalkoztatását tekintve - igen széles. Települési közkönyvtárként az olvasók legszélesebb köre által igényelt időpontokban tart nyitva, de rendelkezésre áll a közoktatás valamennyi résztvevője számára is.

A beiratkozott gyermek és felnőtt olvasóink száma évek óta 230-240 fő körül mozog, a látogatások (kölcsönzések, helyben használat, folyóirat-olvasó, Internet…) száma évente legalább 2000. A könyvtárban a feladatából adódóan felnőtt- és gyermekrészleg, helyismereti gyűjtemény, médiatár, folyóirat-olvasó működik, valamint Internet hozzáférés áll a látogatók rendelkezésére. Pozitív jelenség, hogy a felnőtt olvasók száma egyre gyarapszik, mely minden bizonnyal azzal is magyarázható, hogy azt elmúlt évben két figyelemre méltó - ajándékba kapott - magánkönyvtári állománnyal gyarapodtunk. Ezek tartalma nagyrészt lektűr, mely széles olvasói igényeket elégít ki.

Az Iskolai és Községi Könyvtár általános gyűjtőkörű, nyilvános, közművelődési és iskolai könyvtár. Dokumentumállománya közel tízezer egység (könyv, időszaki kiadvány, hangzó állomány, videokazetta, DVD CD, CD-ROM, számítógépes adathordozók, interaktív tanagyagok). Állományával a közösségi „vagyon” egyik legnagyobb értékét képviseli.

**Általános feladatok:**

- *Nyilvános könyvtárként* a gyűjtemény gyarapítása, megőrzése, feltárása, tájékoztató és szolgáltató tevékenység, Internet hozzáférés biztosítása, *forrásközpontként* közhasznú információk gyűjtése és rendelkezésre bocsátása.

- *Iskolai könyvtárként* a mindennapi rendelkezésre álláson túl:

- irányított önművelési tevékenység, mely szolgálja a tanuló felzárkóztatását, továbbhaladását, irányított tehetségfejlesztését.

- tanulási szokások, módszerek kialakítása.

*Könyvtár-pedagógia alkalmazási területei, tartalmai*:

- az írásban rögzített kultúra befogadása; olvasásértés, szövegértés, szövegek feldolgozása, tartalmuk felfogása, lényegük kiemelése, valamint a megszerzett ismeretek önálló, alkotó alkalmazása, probléma felismerése, megoldása, saját vélemény kialakítása, részterületek ismeretanyagának elsajátítása.

- kísérő tevékenységek: elektronikus és hagyományos források és információk összevetése és szuverén, értékelő, kritikus alkalmazása, forráskutatás, anyaggyűjtés, fogalmak értelmezése, elemző vizsgálata.

A könyvtár rendszeres könyv- és könyvtárhasználati órákat tart. Könyvhöz, irodalomhoz, olvasáshoz kapcsolódó rendezvényeket, író-olvasó találkozókat, könyvbemutatókat, olvasópályázatokat szervez, kistérségi vetélkedőket rendez, és kiállításokat állít össze.

**Az eltelt év sajátosságai:**

Tapasztalati tény, hogy a könyvtár népszerűsége akkor növekszik látványosan, ha új szolgáltatás, új állománytípus, vagy jelentős állománybeszerzési keret kerül bevezetésre. A könyvtár életében minden fejlesztés (tárgyi, technikai, egyéb szolgáltatás) nagy előrelépést jelent.

Az elmúlt évben a csekély könyvbeszerzési keretet szerencsésen kompenzálta a már említett két - több száz darabos - ajándék házi könyvtár, így ez a váratlan és szerencsés állománygyarapodás kielégítette az olvasói igényeket. Gyermekirodalomból kevesebbet tudtunk beszerezni, de mivel az elmúlt évek gyűjtőköri stratégiája nagy hangsúlyt fektetett erre az állományrészre - így ezt a gyerekek egyenlőre nem érzeték meg - a felmerülő igényeket széles körben teljesíteni tudtuk. Mivel a 2012-es költségvetés ismét jelentősebb összeget biztosít az állománygyarapításra, az olvasók örömére újra a könyvpiac új kiadásait adhatjuk a látogatóink kezébe.

A szükséges takarékosság miatt költségvetésünkben évek óta nem szerepel irodai eszközök (lásd. ceruza, toll, filc, színező, zsírkréta, táblaíró filc, olló, ragasztó, „ipari mennyiségű” papír, rajzlap… stb.)beszerzése, mely eszközök a könyvek mellett tartozékai a könyvtári életnek, könyvtárhasználati óráknak, foglalkozásoknak stb. A szükség ezért új megoldások keresésére késztet bennünket, így született meg a cserebere ötlete, melyet két éve kezdtünk. Az iskolai bolhapiac keretében cserebere akciót hirdettünk a gyerekek között. A könyvtári állomány gyűjtőkörébe nem tartozó, vagy duplum könyvek példányait íróeszközökre cseréltük. Meglepő volt a fogadtatás, rengeteg eszközt kaptunk és nagyon sok könyvet vittek haza a gyerekek, így új életre keltek ezek a kiadványok.

**Kiemelt feladataink voltak:**

**I.** A„Családi olvasás Éve” országos mozgalom keretében „Hozd magaddal anyut, aput, nagyiékat!” folyamatosan invitáljuk a gyerekek közreműködésével a családtagokat a könyvtárba. E program része volt a szeptemberben megrendezett író-olvasó találkozó, melyre Zsíros-Simon Mária költőnőt hívtuk vendégül. A meghívottak magas száma ellenére, a vártnál kevesebb volt az érdeklődő, de az elmondható, hogy a résztvevőket mélyen megérintette a költőnő családcentrikus látásmódja, irodalomszeretete.

Sajátos kölcsönzési mód alakult ki a könyvtárba invitált szülők, nagyszülők részéről. A gyerekeken keresztül „rendelnek” az érdeklődésüknek megfelelő könyveket (pl. családregény, krimi, romantikus, útikönyv, történelmi tárgyú, háborús, kerti kártevők, madáretetés télen, hímzésminták …stb, hogy csak néhány példát említsünk))így a közvetítők maguk a gyerekek, a kialakult rendszer, pedig nagyon jól működik.

**II.** Helytörténeti, helyismereti gyűjtemény gondozása, gyarapítása (kiemelt figyelemmel a Vértesről, Vértesi Natúrparkról megjelenő kiadványokat).

**III.** Médiatár bővítése (DVD, videokazetta, hangzóanyag, számítógépes dokumentum, interaktív tananyag…) – a tanév során a nem hagyományos dokumentumok állományrészt 2 interaktív térképpel gyarapítottuk.

**IV.** Intézményi archívum gondozása gyűjtjük a tagintézmények rendezvényeinek fotóanyagát, az írott sajtóban történő megjelenést, az iskola és a tagintézmények életével kapcsolatos valamennyi megjelenési formát, a dokumentumtípusok legszélesebb körét.

**V.** Kiemelt feladat a kötelező és ajánlott irodalom bővítése illetve példányszám növelése volt. A tanév során két kistérségi könyvtári vetélkedőt tartottunk igen nagy érdeklődés mellett. Biztosítottuk tanulóink számára az ehhez szükséges irodalmat.

**VI**. Tehetséggondozás, esélyteremtés multimédiás eszközökkel a könyvtárban; a könyvtár tehetséggondozó tevékenysége rendkívül széleskörű, ide tartozik az információkeresés oktatása, kutatómunka támogatása, vetélkedőre, tanulmányi versenyre való felkészítés, az ezekhez szükséges dokumentumok biztosítása.

**VII.** Az iskola tanulóinak tankönyvrendelése, a tartós és használt tankönyvek rendszerének kezelése.

***Programok:***

* Szeptemberben író-olvasó találkozó szerveztünk Zsíros-Simon Mária költő részvételével. A meghívottak köre felnőtt- és gyermekolvasók egyaránt voltak.
* A Magyar Népmese napja alkalmából szeptemberben könyvkiállítást és játékos mesedélutánt rendeztünk az alsó tagozatosok számára rajzversennyel ötvözve, mely során a legjobb „alkotásokat” bemutattuk.
* Mesedélután sorozatot tartottunk heti rendszerességgel, ebben az évben Népek meséi címmel. E témakörben sikerült új, művészien, gazdagon illusztrált könyveket beszereznünk.
* A kistérségi általános iskolák számára immár hagyományosan – igen sok csapat részvételével – két könyvbarát vetélkedőt szerveztünk a felső tagozatosok számára. Ősszel az 5-6. osztályosainak Eric Kastner: Két Lotti c. műve alapján, tavasszal pedig, a 7-8. osztályosoknak Mikszáth Kálmán: Beszterce ostroma című műve alapján. Nagy jelentőségük van ezeknek a rendezvényeknek, hiszen a gyerekek nem csak sikerélményt kapnak, de mindennapjaik természetes részévé válik az olvasás.
* Rendszeres irodalom-népszerűsítő kiállításokkal – tematikus (pl. Föld napja, Magyar Népmese napja, irodalmi évfordulók, Költészet napja, magyar népszokások….)figyelemfelkeltő (pl. új könyvek a könyvtárban, lapozgató, vakáció) – a könyvtár részt vett az iskola mindennapi életében könyvtár gyűjteményének segítségével. Nem csak a gyerekek, de a felnőttek érdeklődésre számot tartó állományrészekből (pl. kertészet, kirándulás, ünnepkörök) is kiállítunk azokon a napokon (fogadóóra, szülői értekezletek, farsangi bál…), amikor a szülők látogatják az iskolát.
* Heti rendszerességgel működött a „Könyvtár-mozi” – népszerű gyermek és ifjúsági filmek, ajánlott és kötelező olvasmányok kerültek feldolgozásra. Folytatjuk a gyerekek számára a klasszikus szerzők (pl: Dickens: Twist Olivér) eredeti angol nyelven történő vetítését.
* „Internet-teázó” – a tanév során kibővült lehetőségekkel működött a heti - kedd, szerda, csütörtök, péntek délutáni - „számítástechnika szakkör”, amikor is azonos érdeklődésű gyerek (informatika, játék, autó-motorsport…stb.) találkozó helye a könyvtár.
* Itt kell megjegyeznünk, hogy a könyvtár szociális szerepe megnőtt, sok a délutáni iskolai elfoglaltságra váró (pl. DSK, atlétika, ügyes kezek szakkör …) vagy a délutánonként helyét kereső gyermek. Tudni lehet róluk, hogy otthon nem várja még szülő őket. A testvérek, barátok egymást várják meg a tanítási idő után, gyakran házi feladatokat készítenek, utána játszanak. Jól érzik magukat a könyvtárban, kötetlenül pihenhetnek – igyekszünk nekik az olvasás mellett más programokat is kínálni, kötetlen foglakozásokat, társasjátékokat, ünnepkörökhöz kapcsolódó játékokat, rajzolást stb.
* Decemberben - karácsonyi ünnepkör, jeles napok, szokások körében – karácsonyi készülődést, foglalkozást tartottunk a könyvek segítségével.
* Szeptembertől áprilisig tartó rendezvénysorozatunk a „Ki lesz az év olvasója” vetélkedő – a gyerekek meghatározott ajánló bibliográfia alapján, a tanév során magyar és külföldi klasszikus, és napjaink népszerű szerzőinek könyveit olvassák és számolnak be az olvasottakról.
* április: a Magyar Költészet napja alkalmából, immár hagyományosan vers- és prózamondó versenyen vettünk részt az Oroszlányi Művelődési Központ és Könyvtárban, ahol a zsűri külön díjában részesültünk.
* A saját forrásokon kívül a könyvtár a pályázati lehetőségeket is rendszeresen kihasználja az állományrészek, AV eszközök bővítésérére. Ebben a tanévben az érdekeltségnövelő támogatás segítségével mind a felnőtt, mind a gyermekirodalmat bővíthettük.
* Szakmai rendezvényeken, konferenciákon, továbbképzéseken – szinte valamennyi lehetőségen - részt vettünk.
* Továbbá minden nyári hónapban egy-egy hét ügyeletet tartunk.
* A könyvtár ellátja a tankönyvellátásra vonatkozó feladatokat. Ennek értelmében gondozza az ingyenes tankönyvellátásra jogosult tanulók számára a hasznát és tartós könyvek rendszerét is.

Bokod, 2012. június 15.

Dr.Sári Andrásné

könyvtáros